જેઠીમલ્લ એ બ્રાહ્મણની ૮૪માંની એક પેટા જ્ઞાતિ છે. આ સમાજના લોકો શરીરે પુષ્ટ હોવાના કારણે રાજાને રાજના રક્ષણમાં ઉપયોગી બનતા. તેથી તેમને કસરત કરવા માટે મહારાવ તરફથી આ અખાડો આપવામાં આવ્યો હતો જ્યાં જેઠીમલ્લના મલ્લ કુસ્તી, કસરત કરતા અને સાધુ-સંતો અહિં રાતવાસો પણ કરતા. તેઓ રાજાના સિપાહી હોવાથી દરબાર ગઢની બાજુમાં જ અખાડો રાખવામાં આવ્યો હતો. જે લાકડાના મગદળથી મલ્લ કસરત કરતા એ આજે પણ અહિં જોવા મળે છે. આ સમાજ મુળ રાજસ્થાનના દેલમાલના રહેવાસી હતા જ્યાંથી કચ્છના મહારાવ તેમને કચ્છ લાવ્યા. એક વાત મુજબ એક શક્તિશાળી મલ્લે લીમડાના વિશાળ વૃક્ષને બાથ ભરીને ઉખેડી નાખ્યું હતું અને એ વૃક્ષની જગ્યાએ માતાજી પ્રગટ થયાં હતાં એ લીંબજા માતાજી કહેવાયાં જેની સ્થાપના આ અખાડામાં કરવામાં આવી છે. આ અખાડા ઉપરાંત ભુજમાં અન્ય ત્રણ અખાડા આવેલા છે. મંદિરમાં અખાડાના દૃશ્યો દર્શાવતાં ચિત્રો જોવા મળે છે.